Jum Internazzjonali kontra l-Omofobija, it-Transfobija u l-Bifobija Fl-okkażjoni tal-Jum Internazzjonali kontra l-Omofobija, it-Transfobija u l-Bifobija, l-Unjoni Ewropea ttenni l-impenn qawwi tagħha li tippromwovi u tipproteġi d-drittijiet tal-persuni leżbjani, gay, bisesswali, transġeneru u intersesswali (LGBTI). Madwar id-dinja, valuri kulturali, tradizzjonali jew reliġjużi qed jibqgħu jintużaw biex jiġġustifikaw persekuzzjoni, diskriminazzjoni, bullying u trattament ħażin gravi kontra persuni LGBTI, li spiss jinvolvi delitti ta' mibegħda u forom estremi ta' vjolenza, inkluż tortura u qtil. Fi 72 pajjiż, liġijiet dwar l-orjentazzjoni sesswali jibqgħu jikkriminalizzaw ir-relazzjonijiet sesswali bejn persuni tal-istess sess, u f'pajjiżi oħra, il-liġijiet ma joffrux il-livell meħtieġ ta' protezzjoni, li jippermetti li jseħħu forom varji ta' diskriminazzjoni kuljum fl-oqsma kollha tal-ħajja tal-persuni LGBTI. L-UE ttenni bil-qawwa li d-diskriminazzjoni kontra l-persuni LGBTI ddgħajjef il-prinċipji l-aktar bażiċi tad-drittijiet tal-bniedem minquxa fid-Dikjarazzjoni Universali tad-Drittijiet tal-Bniedem. L-UE tkompli tiġġieled kontra l-impunità għal atti ta' diskriminazzjoni u vjolenza kontra persuni LGBTI kemm ġewwa kif ukoll barra t-territorju tagħha. F'dan il-kuntest, il-Kummissjoni ppubblikat "Lista ta' azzjonijiet għall-promozzjoni tal-ugwaljanza tal-LGBTI" biex jiġu implimentati mill-Kummissjoni bejn l-2016 u l-2019, li tinkludi attivitajiet f'oqsma rilevanti ta' politika li jvarjaw min-nondiskriminazzjoni, l-edukazzjoni, l-impjiegi, is-saħħa, il-moviment liberu, l-asil, diskors jew delitti ta' mibegħda sat-tkabbir u l-politika barranija. Fl-azzjoni esterna tagħha, l-UE twettaq djalogi politiċi regolari ma' pajjiżi terzi u tappoġġa organizzazzjonijiet tas-soċjetà ċivili b'assistenza finanzjarja mmirata. Sa mill-2016, l-UE appoġġat 16-il proġett implimentat minn organizzazzjonijiet tas-soċjetà ċivili fl-Asja, l-Afrika, l-Amerka Latina u l-Lvant tal-Ewropa li jiswew €5.2 miljun. Fl-2018, l-UE nediet sejħa speċifika għal proposti li jiswew €10 miljun biex tappoġġa organizzazzjonijiet LGBTI madwar id-dinja. Barra minn hekk, l-adozzjoni reċenti tal-Linji Gwida tal-UE dwar in-Nondiskriminazzjoni b'rabta mad-Drittijiet tal-Bniedem issaħħaħ il-Linji Gwida eżistenti tal-UE għall-promozzjoni u l-protezzjoni tat-tgawdija tad-drittijiet tal-bniedem kollha mill-persuni LGBTI. Min jingħaddux id-difensuri tad-drittijiet tal-persuni LGBTI li jisfidaw l-inġustizzji u jagħtu leħen lil min iġarrab l-oppressjoni u d-diskriminazzjoni u li spiss jisfgħu attakkati fl-Ewropa u f'bosta partijiet tad-dinja. Hu għalhekk li minn Novembru 2018, l-UE, permezz tal-Istrument tagħha għad-Demokrazija u d-Drittijiet tal-Bniedem, qed tappoġġa lid-Difensuri tad-Drittijiet tal-Bniedem tal-LGBTI u l-organizzazzjonijiet tagħhom attivi f'postijiet fejn il-persuni LGBTI huma l-aktar soġġetti għar-riskju ta' diskriminazzjoni. L-UE ser tkompli taħdem id f'id mal-Istati Membri tagħha biex tappoġġa l-ħidma essenzjali ta' dawn id-difensuri u mhix ser tieqaf qabel ma l-persuni LGBTI kollha jkunu jistgħu jgħixu fil-libertà u s-sigurtà. Il-Pajjiżi Kandidati l-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-dikjarazzjoni. *Il-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.